**Zdravko Zupan** (r. u Zagrebu 7. 2. 1950. — p. u Zemunu, 9. 10. 2015) bio je jugoslovenski stripski autor, istoričar, izdavač. Živeo je u Beogradu.

Samostalni autorski opus
------------------------

Prvi strip objavio je u beogradskom listu *Mali Jež* 1965. godine. Već 1967. postao je stalni saradnik preduzeća „Dečje novine" iz Gornjeg Milanovca.

Najpoznatije autorske stripske serije su mu „Zuzuko" i „Munja" koje izlaze do danas.

Rad na američkim serijalima: Hana i Barbera, Dizni
--------------------------------------------------

Od 1983. do 1988. sa scenaristom Lazarom Odanovićem crtao je serijal „Tom i Džeri" za zagrebačku „Vjesnikovu pres agenciju", po licenci američkog preduzeća Hana i Barbera.

Za francusku podružnicu preduzeća Dizni crtao je od 1990. do 1994. serijale „Miki Maus" („Mickey Mouse"), „Šilja" („Goofy") i „Gavran Gaša" („Ellsworth"), prema scenarijima uglednog evropskog scenariste Fransoaza Korteđanija (François Corteggiani). Ovi stripovi su premijerno objavljivani u francuskom časopisu *Le Journal de Mickey*, a preštampavani su širom sveta — Brazil, Nemačka, Danska, Italija, Švedska, Kolumbija, Norveška, Turska, Španija i Poljska.

U Srbiji je bio zapažen Zupanov album „Miki i Baš-Čelik" prema scenariju Nikole Maslovare (izdavač: „Politika", 1999), u kojem je svet Mikija Mausa spojen sa srpskom narodnom bajkom.

Istoriografija srpskog i jugoslovenskog stripa
----------------------------------------------

Zupan je istaknuti istoričar srpskog i jugoslovenskog stripa i prvi istoričar popularne kulture koji je u desetinama tekstova sistematski istražio korene modernog stripa Zapadnog Balkana.

Između ostalog, zaslužan je za proučavanje tzv. „Zlatnog doba", međuratnog perioda u Kraljevini Jugoslaviji, uključujući i opuse svih iole bitnijih autora u Beogradu — Branko Vidić, Đorđe Lobačev, Sergej Solovjev, Nikola Navojev, Konstantin Kuznjecov, Momčilo Moma Marković, Ivan Šenšin, Vlastimir Belkić, Sebastijan Lehner, Aleksije Ranhner, Đuka Janković, Nikola Tišćenko, Veljko Kockar — kao i Zagrebu — Sergije Mironovič Golovčenko, Andrija Maurović, Franjo Martin Fuis, Valter Nojgebauer i Norbert Nojgebauer, Ferdinand Ferdo Bis...

Zupan je 1986. objavio prvi tom *Istorije jugoslovenskog stripa* u saradnji sa Slavkom Draginčićem, u kojoj je prikupljena istoriografska građa o stripu do 1941. godine. Njegova kapitalna knjiga *Vek stripa u Srbiji* izašla je 2007. u izdanju GRRR Festivala, Pančevo.

Koautor je kritičkog leksikona *Stripovi koje smo voleli: izbor stripova i stvaralaca sa prostora bivše Jugoslavije u XX veku* sa Živojinom Tamburićem i Zoranom Stefanovićem (2011).

Organizator je više značajnih izložbi stripa u zemljama bivše Jugoslavije i inostranstvu.

Uređivanje i izdavaštvo
-----------------------

Izdavač je popularnih izdanja za decu (Enigmatski zabavnik *Munja*, *Munja Strip* i *Munja Bojanka*), kao i za stripofile (*Cepelin*, *Ekstra Cepelin*, Edicija „Reprinti"...)

Nagrade i priznanja
-------------------

* Nagrada za teorijski doprinos razvoju jugoslovenskog stripa, IV Salon jugoslovenskog stripa, Vinkovci 1988.
* Nagrada "Fra Ma Fu" za poseban doprinos razvoju jugoslovenskog stripa, OK SSOV i "Strip klub 85", Virovitica 1988.
* Nagrada „Srećko Jovanović" za najboljeg izdavača na Međunarodnom beogradskom salonu stripa, Beograd, 2009.
* Memorijalna plaketa "Nikola Mitrović – Kokan" za doprinos srpskom stripu, Udruženje "Nikola Mitrović – Kokan", Leskovac, 2011.
* Nagrada za izdavački poduhvat godine na Sajmu knjiga u Beogradu, za leksikon *Stripovi koje smo voleli: izbor stripova i stvaralaca sa prostora bivše Jugoslavije u XX veku*, (Tamburić, Zupan, Stefanović) 2011.

Izvori
------

* Zdravko Zupan Arhivirano 2010-04-30 na Wayback Machine-u - biografija na sajtu Studija S. O. K. O. Beograd
* Ivkov, Slobodan. 60 godina stripa u Srbiji, leksikon. Galerija „Likovni susret", Subotica, 1995. Elektronsko izdanje: "Projekat Rastko"
* Zdravko Zupan Arhivirano 2015-10-23 na Wayback Machine-u, I.N.D.U.C.K.S. World-wide database about Disney comics

Vanjske veze
------------

***Zdravko Zupan*** na Wikimedijinoj ostavi

* Zupan, Zdravko i Slavko Draginčić. Istorija jugoslovenskog stripa 1, Novi Sad 1986, kompletno elektronsko izdanje, „Projekat Rastko".
* Zupan, Zdravko. Strip u Srbiji 1955-1972, „Projekat Rastko".
* Zupan, Zdravko. The Golden Age of Serbian Comics (Belgrade Comic Art 1935-1941), „Projekat Rastko".
* Biblioteka srpskog stripa, sa više Zupanovih tekstova na srpskom, engleskom i nemačkom, „Projekat Rastko".
* Zabavnik Munja Arhivirano 2012-04-19 na Wayback Machine-u, zvanični sajt stripskih i zabavnih izdanja za decu, Beograd

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 22044730
* LCCN: nr96042626
* ISNI: 0000 0000 5260 2637
* GND: 1028062427
* NKC: js20211105710
* CONOR.SI: 68558947

 |